Tradiții și obiceiuri ale comunei Crăciunelu de Jos

   De-a lungul timpului, în comuna Crăciunelul de Jos s-au sedimentat tradiții și obiceiuri laice și religioase care s-au transmis din generație în generație.

Marile sărbători creșține au fost celebrate în satul nostru de la atestarea documentară până în prezent. Sărbătoarea Nașterii Domnului – Crăciunul este sărbătorită trei zile. Zilele premergătoare acestei sărbători sunt intens folosite de către săteni printr-o deosebită pregătire din care nu lipsește tăierea porcilor, împletirea colacilor, coacerea cozonacilor, fierberea sarmalelor, bucate care nu lipsesc de pe masă nimănui. Neschimbat a rămas mersul cu colindul, practicat în Ajunul Crăciunului când atât adulți cât și copii, rude și cunoscuți merg din casă în casă vestind Nașterea Domnului Isus Hristos prin frumoase colinde precum ,,O ce veste mimunată”, ,,Deschide ușa creștine”, ,,Ziurel de ziua“, ,,Domn Domn “ și altele. Acest obicei începe odată cu lăsarea serii de Ajun și tine până dimineață.

  O altă sărbătoare importantă dar mai puțin festivă este Anul nou, moment în care adulții se bucură prin organizarea de mese festive și participarea la Liturghie. Ei celebrează faptul că incepe un nou an pe care și-l doresc mai bun și mai bogat, cu mai multe împliniri, pentru ei și copii. In seară de Anul Nou, copiii umblă cu Plugușorul și cu Sorcova, tradiții pe cale de dispariție astăzi .

 La Bobotează fiecare sătean îmbrăcât în haine de sărbătoare așteaptă sosirea preotului cu botezul, punând pe masă un vas cu apă ce urmează a fii sfințită și folosită apoi pentru botezatul tuturor animalelor din curte.

 Cea mai mare sărbătoare creștină este Paștele sau Învierea Domnului. Aspectele importante sunt pregătirea sufletească pentru această mare sărbătoare, inconjuratul bisericii cu lumânarea aprinsă, înrositul ouălor cu foi de ceapă, tăierea mielului. Acestea sunt obiceiuri care s-au păstrat foarte bine în timp. Participarea la slujba de Înviere este foarte importantă și numeroasă.

  Folclorul local manifestat prin joc, cântec, bocet  se remarcă autenticitate și originalitate.

  Sunt cântate elementele naturii, pământul, apă, focul cât și atitudinile împotriva a ceea ce ingradea și constrangea pe om în  năzuințele lui spre mai bine și mai frumos. Cu ani în urmă se organizau jocuri, unde tinerii din sat se strângeau în număr mare, în curtea unuia dintre ei, se cânta și se jucau invartite și hategane de pe Târnave .

  Plecarea tinerilor în armata a constituit un prilej unic în viață fiecărui fecior prin organizarea unor mese festive și cu participarea numeroasă. Aici se cântau cântece de catanie, de dor și drag, de regret pentru locurile ce urmează a fi părăsite.

    Nunțile și botezurile s-au abătut de la vechile obiceiuri urmând un mers firesc, de modernizare în pas cu evoluția societății actuale. O asemene evoluție a cunoscut și costumul popular local, unde interesul pentru culoarea specifică tradițională conviețuiește alături de modernitate.

Un element important de cultura și tradiție locală este Dansul fetelor din Craciunel intitulat ,,Terfăreasca''. Acest obicei era nelipsit la nunți și reprezenta un ritual prin care tanăra mireasă intra în randul femeilor măritate. Deși ascuns in negura vremii, acestă tradiție a fost reluată la inițiativa unor oameni iubitori de cultură și a fost pusă in scenă.

În 1973 domnul profesor Ioan Voicu, pe atunci director al Căminului Cultural din Craciunel a avut ideea reconstituirii dansului numit prin partea locului ,,Terfareasca''a cărui frumusețe o apreciase încă din copilărie. Din fericire nana Istina Mărginean, una din cele mai varstice femei din sat mai păstra costumul pe care ea însăși îl moștenise din părinți: ia cu ciupag (ornamentul de la gât), pieptarul, poalele și cătrințele țesute cu roșu, baticul și ,,învelitoarea'' (un fel de prosop cu dantelă la capăt cu care se imbrobodeau strabunicele femeilor din Craciunel). Cu ajutorul nanei Istina Mărginean și al altor femei mai în vârstă au fost recontituite melodia, pașii,și strigăturile.

Preluând toate aceste elemente și stăruind de-a lungul a săptămâni și luni întregi de muncă pentru reproducerea lor cu fidelitate ,fetele din Craciunel\_: Malvina Barbulet,Georgeta Bleza,Sofia Iuga,Lenuța Bubur,Irina Rotaru,Mariana Oniga, Cecilia Boldea leontina Iuga,Lenuța Brad, Istina Cristea ,Ana Joldes, Maria Titu ,Flora Ludusan,Maria Hann, Maria Păcurar,Jenica Șerbănescu,Grui Valeria ,Rado Mariana, Cristea Aurora, Rodica Vasinc și multe altele au reușit să confere dansului lor o notă de autenticitate și valoarea unei formații de dansuri populare.

Astfel, în anul 1974 acest dans a fost distins cu medalia de aur a Festivalului Național ,,Cântarea României'', iar formația de dansuri a fetelor din Craciunel a fost una dintre revelațiile primei ediții a festivalului,urmând și alte succese de-a lungul timpului.

Melodia acestui dans care era jucat numai la nuntă, de către femeile din sat, se situează undeva între purtată și învârtita. Ritmul mai domol sau mai dinamic urmează ritmul strigaturilor. Primul moment al dansului reproduce de fapt întâlnirea dintre nuntașii mirelui și a miresei și schimbul de replici între ei. Dansul nu este însoțit de acompaniament instrumental, fetele fiind cele care impun linia melodică.

Ceea ce impresionează la acest dans este eleganță deosebită a mișcărilor și esența artistică. Astfel acest ritual a reușit să străbată timpul pentru a ne bucură de farmecul lui și a putea fi transmis următoarelor generații.